**ELŐTERJESZTÉS**

**Szombathely Megyei Jogú Város Közgyűlésének 2022. december 8-i ülésére**

**Javaslat háziorvosi praxissal kapcsolatos döntés meghozatalára**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Jáki út 35. szám alatt működő felnőtt háziorvosi rendelő háziorvosa, **Dr. Kis Zsolt** kérelmezte a 2016. október 28. napján megkötött feladat-ellátási megállapodás megszüntetését 2023. február 28. napjával. A 7. számú felnőtt háziorvosi körzethez tartozó praxisjog értékesítése tárgyában Dr. Kis Zsolt előszerződést kötött **Dr.** **Szlivka János**sal.

Dr. Szlivka Jánosfoglalkozás-orvostan szakorvos pályázatot nyújtott be az Önkormányzathoz, amelyben szerepel, hogy a szóban forgó körzetet 2023. március 1. napjától a korábbi működtető, POLYMED 2003 Bt. (ügyvezető: Dr. Kis Zsolt) alkalmazásában kívánja ellátni. Az Országos Kórházi Főigazgatóság – Dr. Kis Zsolt megkeresésére – úgy nyilatkozott, hogy az önálló orvosi tevékenységről szóló 2000. évi II. törvény (a továbbiakban: Öotv.) 2/B. § (6) bekezdése alapján a feladat-ellátási szerződést a feladatot ellátó háziorvosi szolgáltató is megkötheti, így nem látja akadályát, hogy a praxisjog jogosultja a szolgáltató alkalmazásában álló orvos legyen azzal, hogy az Öotv. 2. § (1) bekezdése értelmében az ellátó orvosnak személyesen kell folytatnia az egészségügyi alapellátási tevékenységet.

A háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendelet 11. § (4) bekezdés 3. pontja értelmében az önkormányzattal megkötött szerződés megkötését követően háziorvostan szakorvosi szakképesítés nélkül is elláthat területi ellátási kötelezettséggel háziorvosi feladatokat - a háziorvostan szakorvosi szakképesítés megszerzéséig, de legfeljebb a háziorvosi tevékenység megkezdésétől számított 5 évig - az a szakorvos, aki foglalkozás-orvostan (üzemorvostan) szakképesítéssel rendelkezik.

Dr. Szlivka János a háziorvosi szakvizsga megszerzésére irányuló tanulmányait megkezdte.

Az Öotv. 2/A. §- a szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek.

Az egészségügyben működő szakmai kamarákról szóló 2006. évi XCVII. törvény 2/A. § (1) bekezdés alapján a Magyar Orvosi Kamara véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében Dr. Szlivka János pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

Az Öotv. 2/A. § (1) - (2) bekezdései értelmében, az adott praxisjoggal érintett települési önkormányzat, a praxisjogot megszerezni kívánó orvossal előszerződést, majd ezt követően feladat-ellátási szerződést köt. Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 476/2012. (XI.29.) Kgy. sz. határozatában hagyta jóvá.

A fenti előszerződés megkötésén túl szükséges az Önkormányzat és Dr. Kis Zsolt között 2016. október 28. napján megkötött feladat-ellátási megállapodás megszüntetése 2023. február 28. napjával.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. november „ ”**

 **/: Dr. Nemény András :/**

**HATÁROZATI JAVASLAT**

**…./2022. (XII.8.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Jáki út 35. szám alatti 7. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Kis Zsolt** helyett **Dr. Szlivka János** (mint a POLYMED 2003 Bt. praxisjoggal rendelkező alkalmazottja) lássa el **2023. március 1.** napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Kis Zsolttal kötendő megállapodás, valamint a Dr. Szlivka Jánossal kötendő előszerződés és a feladat-ellátási szerződés aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

 2023. február 28. /a 2. pont vonatkozásában/